INSET ปักธงปี 64 กำไรโต 15-20% สร้างสถิติใหม่ต่อเนื่อง ลุยประมูลงานหนุน Backlog เพิ่ม
INSET ปักธงปี 64 กำไรโต 15-20% สร้างสถิติใหม่ต่อเนื่อง รับเทรนด์ New Normal-WFH ลุยประมูลงานหนุน Backlog เพิ่ม
INSET ปักธงปี 64 กำไรโต 15-20% สร้างสถิติใหม่ต่อเนื่อง รับเทรนด์ New Normal-WFH ลุยประมูลงานหนุน Backlog เพิ่ม
5 มี.ค. 2564

นางสาววรางคณา เตไชยา รองกรรมการผู้จัดการ สายงานบัญชีและการเงิน บริษัท อินฟราเซท จำกัด (มหาชน) หรือ INSET นำเสนอข้อมูลผลประกอบการงวดปี 2563 และแนวโน้มผลประกอบการปี 2564 ในงานบริษัทจดทะเบียนพบผู้ลงทุน (Opportunity Day) กับตลาดหลักทรัพย์แห่งประเทศไทย ว่า ผลการดำเนินงานในปี 2563 มีรายได้รวมอยู่ที่1,504 ล้านบาท เพิ่มขึ้น 284 ล้านบาท หรือ 23% เทียบปี 2562 มีรายได้รวม 1,220 ล้านบาท และมีกำไรสุทธิอยู่ที่ 135.5 ล้านบาท เพิ่มขึ้น 12.8% เมื่อเทียบจากปี 2562 มีกำไรสุทธิอยู่ที่ 120.1 ล้านบาท ซึ่งรายได้และกำไรในช่วงปี 2563 ทำจุดสูงสุดนับตั้งแต่ก่อตั้งบริษัท
โดยในปี 2563 สัดส่วนรายได้แบ่งเป็น ธุรกิจศูนย์ข้อมูลและระบบเทคโนโลยีสารสนเทศ 47% ธุรกิจโครงสร้างพื้นฐานโครงข่ายโทรคมนาคมและคมนาคมขนส่ง 41% จากปี 2562 ซึ่งมีสัดส่วนรายได้อยู่ที่ 9% จากการได้รับงาน CAT Filter ติดตั้งวงจรกรองสัญญาณย่านความถี่ 850 MHz มูลค่าโครงการ 1,088 ล้านบาทในช่วงครึ่งปีหลังปี 2563 และงานซ่อมบำรุงและบริการ 12% จากปี 2562 ซึ่งมีสัดส่วนรายได้อยู่ที่ 4% จากการรับรู้รายได้งานในมือที่ทำต่อเนื่องมาจากปี 2562 และส่งมอบตามกำหนดในปี 2563
ขณะที่ที่ประชุมคณะกรรมการบริษัทฯในวันที่ 17 ก.พ.64  มีมติอนุมัติจ่ายเงินปันผลงวดผลการดำเนินงานปี 2563 เป็นหุ้นในอัตรา 10 หุ้นสามัญเดิมต่อ 1 หุ้นปันผล จำนวนไม่เกิน 56 ล้านหุ้น และปันผลเป็นเงินสดในอัตรา 0.081 บาท/หุ้น กำหนดขึ้นเครื่องหมาย XD ในวันที่ 28 เม.ย.2564 และจ่ายเงินปันผลแก่ผู้ถือหุ้นวันที่ 20 พ.ค.2564
“สิ้นปี 2563 บริษัทมีมูลค่างานในมือ (backlog) อยู่ที่ 2,460 ล้านบาท โดยคาดว่าในปี 2564 จะทยอยรับรู้รายได้จากงานซ่อมบำรุงรักษา 15% งาน Data Center ประมาณ 7% และงานโทรคมนาคม 78%” นางสาววรางคณา กล่าว
ขณะเดียวกัน นายศักดิ์บวร พุกกะณะสุต กรรมการผู้จัดการ INSET เปิดเผยว่า บริษัทตั้งเป้าหมายรายได้ปี 2564 เติบโต 15-20% สร้างสถิติสูงสุดใหม่ต่อเนื่อง โดยคาดว่าในปีนี้ทั้ง 3 กลุ่มธุรกิจของบริษัทมีโอกาสเติบโตได้จากงานในโครงการ Trend Technology และโครงการลงทุนของภาครัฐในอนาคต ทั้งงานระบบโครงสร้างพื้นฐานโทรคมนาคม (5G), Smart City, รถไฟฟ้า และโครงการพัฒนาระเบียงเศรษฐกิจพิเศษภาคตะวันออก หรือ EEC
สำหรับการแพร่ระบาดของไวรัสโควิด-19 รอบใหม่ ส่งผลทำให้ประชาชนที่ทำงานเวิร์คฟอร์มโฮม (Work from home : WFM) ต้องการใช้ Cloud เพิ่มสูงขึ้น และผู้ประกอบการหรือองค์การต่างๆ มีความต้องการที่จะลงทุนขยาย Data Center มากขึ้นด้วย ทำให้บริษัทมีโอกาสได้รับงานจากลูกค้าเพิ่มมากขึ้น
“เรายังคงเดินหน้าเข้าร่วมประมูลงานอย่างต่อเนื่อง เพื่อเพิ่มงานในมือรอรับรู้รายได้ และมั่นใจว่าจากกระแส New Normal หลังการแพร่ระบาดโควิด-19 จะเป็นตัวแปรสำคัญที่ผลักดันธุรกิจเติบโตอย่างแข็งแกร่ง จากกระแส WFH และ 5G ทำให้ผู้ประกอบการจำเป็นต้องลงทุนด้านไอที เพื่อรองรับการใช้งานมากขึ้น” นายศักดิ์บวร กล่าว